CELEX: 62009CN0534
Language: da
Date: 2009-12-18 00:00:00
Title: Sag C-534/09: Sag anlagt den 18. december 2009 — Europa-Kommissionen mod Den Hellenske Republik

13.2.2010   
            
            
               DA
            
            
               Den Europæiske Unions Tidende
            
            
               C 37/30
            
         Sag anlagt den 18. december 2009 — Europa-Kommissionen mod Den Hellenske Republik
   (Sag C-534/09)
   2010/C 37/37
   Processprog: græsk
   
      Parter
   
   
      Sagsøger: Europa-Kommissionen (ved M. Patakia og A. Alcover San Pedro)
   
      Sagsøgt: Den Hellenske Republik
   
      Sagsøgerens påstande
   
   
               —
            
            
               Det fastslås, at Den Hellenske Republik har tilsidesat sine forpligtelser i henhold til artikel 5, stk. 1, i Europa-Parlamentets og Rådets direktiv 2008/1/EF af 15. januar 2008 om integreret forebyggelse og bekæmpelse af forurening (1) (herefter »IPPC-direktivet«), idet den ikke har truffet de nødvendige foranstaltninger for at sikre, at de kompetente nationale myndigheder ved hjælp af godkendelser i overensstemmelse med direktivets artikel 6 og 8 eller på passende måde ved at revurdere og om nødvendigt ajourføre vilkårene kan sikre, at bestående anlæg senest 30. oktober 2007 drives i overensstemmelse med de krav, der er fastsat i direktivets artikel 3, 7, 9, 10 og 13 samt artikel 14, litra a) og b), samt artikel 15, stk. 2, dog uden at anden særlig fællesskabslovgivning berøres heraf.
            
         
               —
            
            
               Den Hellenske Republik tilpligtes at betale sagens omkostninger.
            
         
      Søgsmålsgrunde og væsentligste argumenter
   
   Det fremgår af IPPC-direktivets artikel 5, stk. 1, sammenholdt med artikel 2, stk. 4, at medlemsstaterne er forpligtede til at sikre, at de kompetente myndigheder — ved hjælp af godkendelser i overensstemmelse med artikel 6 og 8 eller på passende måde ved at revurdere og om nødvendigt ajourføre vilkårene — sørger for, at bestående anlæg senest 30. oktober 2007 drives i overensstemmelse med de krav, der er fastsat i direktivet.
   Ifølge det svar, som de hellenske myndigheder har givet på Kommissionens begrundende udtalelse, har ca. 47 % af de bestående anlæg, som drives i Grækenland (148 ud af 317) ikke en IPPC-godkendelse. Den Hellenske Republik har derfor medgivet, at et stort antal anlæg fortsat drives uden de fornødne godkendelser.
   Det bemærkes, at Den Hellenske Republik ikke er fremkommet med en berettigelse heraf eller en supplerende begrundelse vedrørende det stigende antal ikke-godkendte anlæg, og der er heller ikke givet underretning om den efterfølgende udvikling siden den dato, hvor det nævnte svar på den begrundede udtalelse blev fremsendt.
   
      (1)  EUT L 24 af 29.1.2008, s. 8.